
« Să fim alături prin rugăciune, 
duminică, dar şi în toate zilele, 
de tinerii noştri Dan şi Bian- 
ca, ce se unesc prin Taina Cu- 
nuniei, dorind să înfrunte de 
acum înainte împreună toate 
câte va rândui Dumnezeu spre 
mântuire. 








+ Acum un an a plecat la Dom- 
nul sora Floarea (mama suro- 
rii Xenia-Florica), una dintre 
cele mai în vârstă din obşte. 
Dumnezeu să-i odihnească su- 
fletul! 


„Să alergăm cu stăruință 
în LUPTA care ne sta înainte!” 












* Joi, de prăznuirea Sfinţilor Mărturisitori Arde- 
leni, a trecut la Domnul Preasfinţitul Gu- 
rie, primul Episcop al nou înfiinţatei Episcopii a 
Devei şi Hunedoarei (2009), arhipăstor misio- 
nar şi harnic, care s-a remarcat prin vocaţia sa 
spre dialog și comuniune, prin bunătatea şi dăr- 
nicia părintească, exprimate adeseori atât faţă 
de clerici, cât şi de credincioșii păstoriţi. IPS 
Laurenţiu, mitropolitul Ardealului spunea: „Cu 
ochii ridicaţi spre cer, de aici, de la Deva, condu- 
cem sufletul Preasfinţitului Părinte Gurie cu 
rugăciuni către Tatăl cel ceresc. A iubit locul 
acesta şi a reorganizat Episcopia Devei şi Hune- 
doarei, lăsând în urma lui mărturii ale unei acti- 
vităţi extraordinare şi din punct de vedere prac- 
tic, administrativ, dar şi din punct de vedere 
spiritual. Am întâlnit aici foarte mulţi oameni 
trişti, plângând. Ei îl însoțesc cu lacrimi pentru 
că le-a mângâiat lacrimile multora. Il însoțesc cu 
rugăciunea deoarece, ca un păstor blând şi iubi- 
tor de turmă, i-a condus pe toţi, preoţi şi credin- 
cioşi din această eparhie.” (sursa: basilica.ro) 


* În această săptămână mai mulţi preoţi din 
eparhia Aradului au trecut la Domnul: pr. Do- 
rin Cicirean (de la parohia Ceala), pr. Ioan 
Florea (pensionat, fost la Miniş), pr. Ioan Dă- 
rău (pensionat, fost la Cil). De asemenea, săptă- 
mâna trecută a adormit Tasia, mama PS Emili- 
an, episcopul vicar al Aradului. Dumnezeu să-i 
odihnească! (sursa: arhiepiscopiaaradului.ro) 


* În Sfântul Munte Athos a avut loc miercuri 
deshumarea părintelui Iosif Vatopedinul, 
ucenic al Sfântului Iosif Isihastul, trecut la cele 
veşnice în urmă cu 12 ani. În cadrul unei slujbe 
de pomenire, osemintele au fost dezgropate, 
curățate de pământ apoi spălate cu vin şi ulei. 
Clericii şi credincioşii participanţi au adus cin- 
stire mult iubitului părinte Iosif sărutând crește- 
tul său. (sursa: basilica.ro) 


Aşteptăm întrebările, sugestiile şi eventualele colaborări pe adresa revista.maximina(0o gmail.com sau la tel. 0734.194.372. 
Mulţumim tuturor pentru rugăciuni şi ajutor financiar. 





Cuvânt al Părintelui 
Serafim Rose 


V remurile de pe urmă au şi sosit; 


vedem limpede cum se pregăteşte 
lumea pentru antihrist. Creştinii vor 
avea de înfruntat o încercare fără 
precedent a credinţei şi dragostei 
lor de Dumnezeu. Vom fi nevoiţi să 
ne ascundem în pustie — pe melea- 
guri precum cele de aici. Desigur, 
până la urmă ne vor găsi chiar şi 
aici. Scopul ascunderii nu este doar 
păstrarea vieţii noastre pământeşti, 
ci acela de a câştiga timp spre a ne 
întări sufletele pentru încerca- 
rea finală. lar aceasta trebuie să 
înceapă chiar de acum. Deci să 
începem cel puţin să ne luptăm cu 
lanţurile patimilor meschine şi să 
ținem minte că adevărata noastră 
casă nu este aici, ci în ceruri. Să ne 
croim calea spre patria noastră cea 
cerească. Ar trebui să ne folosim 
mintea, încercând să ne înălțăm 


Nu cunoaşterea teoretică, ci o ini- 
e e mă creştină iubitoare va putea 
rezista încercărilor care vin! 





inimile la un nivel la care să putem 
simți mai profund Ortodoxia. Este 
imperios necesar, în aceste vremuri, 


SF. IOV DE LA POCEAEV 
(t28 octombrie 1651) 


să avem un discernământ pătrunză- 
tor. 


Dacă duhul autentic al Ortodoxiei 
nu ne este transmis astfel, apare 
ispita de a urma „înţelepciunea ex- 
terioară”, înţelepciunea acestei 
lumi. Atunci, venind către Ortodo- 
xie, vom alerga după lucruri exteri- 
oare: icoane bune, slujbe minunate 
după tipic, biserici frumoase, după 
felul corect de a cânta, de a face da- 
nii... Toate aceste lucruri sunt mi- 
nunate şi bune, dar nu ne putem 
apropia de ele fără să stabilim ca 
fiindu-ne prioritar a avea o ini- 
mă caldă, creştină şi a purta 
lupta lăuntrică prin care să do- 
bândim smerenia. 


Dacă  neglijăm aceste priorităţi 
esenţiale, atunci toate aceste lucruri 
minunate pot fi aşezate într-un mu- 


Adesea, retrăgându-se în peştera sa, câteodată şi câte trei zile, iar alteori timp 


de o săptămână întreagă, se nevoia în rugăciune şi post, cu mulţime de la- 
crimi de umilinţă ce se năşteau din inima lui curată, pentru vremuri de pace 
şi pentru mântuirea lumii. În peştera în care se nevoia el, până astăzi au ră- 
mas urmele metaniilor sale. În 1675, prin mijlocirea sfântului, Maica Domnu- 
lui a scăpat mănăstirea de atacul turcilor. Ea a apărut pe un deal, deasupra 
mănăstirii, alături de Sf. lov. Duşmanii au tras cu săgeți, dar ele s-au întors, 
ucigându-i. Otomanii au fugit înfricoșaţi de această minune. 





zeu al antichităţilor ortodoxe, şi 
acest lucru va fi pe placul antihristu- 
lui. Antihristul trebuie înţeles ca 
fiind un fenomen duhovnicesc. 
De ce va vrea toată lumea să i se în- 
chine? Este vădit, din pricina faptu- 
lui că în lăuntrul său se găseşte ceva 
care răspunde la ceva din lăuntrul 
nostru - acel ceva fiind lipsa lui 
Hristos din noi. Dacă i ne vom închi- 
na (Dumnezeu să ne ferească de aşa 
ceva!), va fi deoarece vom simţi o 
atracţie către un anumit lucru exteri- 
or, care s-ar putea înfăţişa ca fiind 
chiar creştin, de vreme ce „antihrist” 
înseamnă cel ce este „în locul lui 
Hristos” sau arată precum Hristos. 
Astfel, ne vom pierde cu desăvârşire 
mântuirea, urmându-i celui ce este 
în locul lui Hristos, şi care ne va du- 
ce în rătăcire. 


Viaţa şi învăţătura noastră creştină 
trebuie să fie în aşa fel încât să ne 
dea putinţa de a-l şti pe adevăratul 
Hristos şi de a-l recunoaşte pe hris- 
tosul cel mincinos (antihristul) când 
va veni. Nu cunoaşterea teoretică 
sau „corectitudinea” ne vor da aceas- 
tă cunoaştere. Astfel că şi prea multa 
„corectitudine” în Ortodoxie, fără o 






„Fericiţi cei ce plâng, 
că aceia se vor mângâia ” 


inimă creştină iubitoare, nu îi va 
putea rezista antihristului; cel care îl 
va recunoaşte şi îi va rezista cu tărie 
o va face îndeosebi prin inimă şi nu 
prin minte. Trebuie să ne dezvoltăm 
lăuntric simţămintele şi instinctele 
creştine drepte, și să lăsăm deoparte 
toată fascinația asupra „satisfacţiilor 
duhovniceşti” („conforturi spiritua- 
le”) ale modului de viaţă ortodox, 
căci altfel vom fi ortodocşi, dar nu şi 
creştini. 


Ne mulţumim să avem biserici şi 
cântări frumoase; ne lăudăm poate 
că ţinem posturile şi calendarul bise- 
ricii, că avem icoane „bune”, că dăm 
săracilor şi poate danie Bisericii? Ne 
încântăm cu învățături patristice și 
conferințe teologice înalte fără să 
avem simplitatea lui Hristos în 
inimi? Atunci a noastră este această 
„spiritualitate confortabilă“, şi nu 
vom obţine roadele duhovniceşti ce 
vor fi arătate de cei lipsiţi de aceste 
„conforturi”, cei ce pătimesc profund 
şi luptă pentru Hristos. 


Viaţa noastră duhovnicească 
nu este ceva livresc sau aplica- 
rea unor formule. Tot ceea ce în- 
vățăm trebuie să devină parte a vieţii 





noastre și un lucru firesc. De pildă, 
putem citi despre isihasm şi despre 
Rugăciunea lui Iisus şi chiar să înce- 
pem să o rostim — și totuşi să rămâ- 
nem orbi la propriile patimi şi fără 
vreo reacţie faţă de cineva aflat în 
nevoie chiar în faţa noastră, fără a 
vedea că aceasta este o punere la 
încercare a creştinismului nostru, 
situată la un nivel mult mai elemen- 
tar decât rostirea Rugăciunii lui Ii- 
sus. 


Ideea este — şi este una absolut nece- 
sară supravieţuirii noastre ca şi creş- 
tini ortodocşi în ziua de azi — că tre- 
buie să conştientizăm situaţia noas- 
tră ca şi creştini ortodocşi astăzi; 
trebuie să conştientizâăm cu 
profunzime ce fel de timpuri 
trăim, cât de puţin ştim şi sim- 
ţim cu adevărat Ortodoxia, cât 
de departe suntem nu doar de 
sfinţii vremilor de mult trecute, ci 
chiar de creştinii ortodocşi obişnuiţi 
de acum o sută de ani sau chiar de 
acum o generaţie, și cât de mult 
trebuie să ne smerim doar ca să 
supravieţuim ca şi creştini ortodocşi 
în ziua de astăzi. 


Ce face săracul când vede că n-are? Ce zice troparul 


Bisericii noastre? „Cămara Ta, Mântuitorule, o văd îm- 
podobită, dar îmbrăcăminte nu am ca să intru într- 
însa. Luminează haina sufletului meu”. Şi atunci începe 
o rugăciune puternică, o rugăciune cu lacrimi, în ca- 
re plângerile noastre, ca strigătul cel al şoaptei tâlharului 
de pe cruce, inclină urechea lui Dumnezeu spre mângâ- 
iere. Şi o tainică mângâiere se naşte în sufletul nostru. 


Apoi, nu-i aceasta a doua fericire? Iată că am ajuns pe o 
altă treaptă, căci am început să dobândim o tainică mân- 
gâiere, dar o mângâiere din ce în ce mai simțită, care 
duce la o dorinţă ca şi a lui Petru pe Muntele Schimbării 
la Faţă, „să rămânem aici, să facem trei corturi”. Vrei să 
rămâi în harul lui Dumnezeu, nu vrei să te mai întorci în 
ale lumii ăsteia, vrei să cultivi de-acum încolo toate cele 
dumnezeiești. 


Aici, multe suflete trecând prin clipa aceasta părăsesc 
lumea și devin călugări şi călugărite, pustnici, şi se înde- 


părtează de lume. Nu toţi au nevoie de aceasta, nu toţi 
sunt chemaţi la aceasta; dar calea aceasta trebuie s-o 
străbatem toţi, lepădarea de lume. Atunci nu te 
mai interesează lumea aceasta, nici să primeşti fală de la 
oameni, că toţi mor — şi eu mor; nu te mai supără dacă 
primeşti jignire sau înjosire de la oameni, fiindcă şi ei 
MOT, Şi eu mor. 


Dar Dumnezeu ce crede despre mine? Cum mă vede? 
Dar eu cum pot să ajung la starea aceea dumnezeiască? 
Și rămâi neclintit și în slavă, şi în ocară, aşa cum şi Hris- 
tos era neclintit când învia pe Lazăr din morţi, sau când 
era scuipat înainte să fie pus pe Cruce. Sf. loan Scărarul 
arată că starea aceasta, când eşti neclintit şi-n slavă şi-n 
ocară, nevoitorii au descoperit-o ca numindu-se blân- 
deţe. 


Păr. Rafail Noica 








Acum câţiva ani, doi soţi englezi 
mai în vârstă au poposit în insula 
Kalymnos din Grecia, pentru a-şi 
petrece câteva zile de concediu. Au 
ajuns şi la unul dintre magazinele de 
suveniruri, de unde şi-au luat tot 
felul de amintiri frumoase. 


La plecare, vânzătorul le-a mulţumit 
şi le-a dat în dar o iconiţă. Ei au în- 
trebat miraţi cine este sfântul repre- 
zentat pe ea, iar Nikko, vânzătorul, 
le-a spus că este Sf. Sava, ocrotitorul 
insulei şi al mănăstirii unde se află 
racla sa. Englezii au devenit curioşi 
şi l-au întrebat de ce este considerat 
sfânt, ce anume a făcut el deosebit? 
Iar Nikko le-a răspuns că Sf. Sava l-a 
iubit foarte mult pe Dumnezeu, Că- 
ruia şi-a închinat toată viaţa şi că 
face foarte multe minuni, printre 
care vindecări de cancer şi dezlega- 
rea sterpiciunii femeilor. 


Atunci bătrânii au ieşit repede şi s- 
au întors cu doi tineri, care erau fiica 
și ginerele lor. Apoi l-au rugat pe 
Nikko să repete tinerilor ce a spus 
despre Sf. Sava. Când au auzit ce le 
spunea vânzătorul, aceştia l-au rugat 
dacă poate să-i ducă la mănăstirea 
unde se afla racla Sf. Sava. Englezii 
nu erau ortodocși, dar se vede că 
aveau un respect deosebit faţă de 
credinţă. 


Minuni din zilele noastre 





SF. SAVA DE KALYMNOS 
și micuța Sabina 





Ajunşi la mănăstire, l-au întrebat pe 
Nikko dacă au voie să intre în biseri- 
că, nefiind ortodocşi. Iar femeia a 
intrat şi s-a apropiat de moaştele 
sfântului. Inima ei s-a deschis și a 
îngenunchiat stând o vreme lângă 
raclă. Apoi lacrimile au început să-i 
curgă pe obraji şi a început să se 
roage: 


- Sfinte Sava, eu nu sunt ortodoxă şi 
nici nu ştiu prea multe despre Hris- 
tos, dar cred în Dumnezeu şi cred că 
tu ne poți ajuta! 


A stat acolo câteva minute, iar când 
s-a ridicat, stareţa mănăstirii i-a dat 
o sticluţă cu ulei din candela sfântu- 
lui, pentru a se unge pe pântece, în 
chipul crucii. Apoi au plecat. 


Timpul a trecut şi după mai bine de 
un an, într-o zi pe uşa magazinului 
de suveniruri a intrat un cuplu în 
vârstă. Erau englezii, dar Nikko nu i- 
a recunoscut. Erau bucuroși şi i-au 
reamintit de ei. Atunci când vânză- 
torul a înţeles cine sunt, ei au che- 
mat de afară pe cineva şi Nikko a 
văzut intrând în magazin pe cei doi 
tineri, cu un copilaş de vreo trei luni 
în braţe. Iar tânăra i-a spus: 


- Aceasta este fetița noastră, Sabi- 
na! I-am pus numele după Sf. Sava. 


Apoi i-au povestit cum după ce au 
plecat din insulă, ea a rămas însărci- 
nată. În Anglia l-au cunoscut pe mi- 
tropolitul Kallistos Ware, un fost 
anglican, trecut și el la Ortodoxie, 
care i-a ajutat şi i-a îndrumat pe ca- 
lea credinţei. Și până să se nască 
pruncul, toţi patru au devenit orto- 
docşi, în urma minunii întâmplate, 
iar copilul a fost şi el botezat orto- 
dox. 


Apoi tânăra l-a rugat pe Nikko să-i 
ducă din nou la mănăstire pentru a 
mulțumi sfântului. Ajunşi acolo, 
mama s-a apropiat de raclă cu copi- 
laşul în braţe şi l-a aşezat pe capacul 
sicriului, zicând: 


- Ia-0, căci nu este a mea,cia ta! 


Apoi i-a arătat lui Nikko hârtiile me- 
dicale pe care le adusese anume cu 
ea şi care toate spuneau că nu putea 
avea copii, din cauză că avea o pro- 
blemă la trompele uterine. Apoi i-a 
spus la câţi medici fuseseră până să 
ajungă în Kalymnos şi câţi bani chel- 
tuiseră fără niciun rezultat. Pentru 
Nikko, minunea Sfântului Sava era 
un lucru obişnuit, dintr-un lung șir 
de alte minuni. Dar pentru cei în- 
torşi la credinţă a însemnat schim- 
barea vieţii lor! 





Doamne sfinte, auzi-ne, 
Cum Ţi-auzi albinele ! 
Doamne sfinte, vezi-ne 
Cum Îţi vezi livezile ! 


Că pe meri sunt numai flori, 
Iar pe noi numai sudori ! 
Doamne sfinte, plânge-ne ! 
Nu-Ţi suntem noi sângele ?! 


Doamne bun, desprinde-ne 
De pârjol şi grindine ! 
Culcă-ne, aşază-ne 
Pruncuţii în leagăne ! 


Doamne sfinte, mută-ne 
In bărbate tunete, 

Să gonim tristețile, 
Toate strâmbătăţile ! 


Grigore Vieru 


Calendarul mărturisitorilor 


Pr. IOAN COLIŢĂ 


(+26 octombrie 1959) 





„PREOȚII TĂI se vor 
imbraâca cu dreptate” 






“ 


e e Credinţa în Dumnezeu, nădejdea în ajutorul. Lui şi dragostea creştină au fost 
însuşirile morale, puterile spirituale care mi-au susținut viața, mi-au întărit 
inima şi m-au oţțelit în răbdare, mi-au luminat conştiinţa, mi-au împodobit 

sufletul cu duhul curăţției, al gândului smerit şi al faptei creştine. 


Dumnezeu îi ştie pe mărturisitorii 


şi martirii Săi, dar din norul minu- 
nat de sfinți necunoscuți, îngăduie 
din când în când să iasă la lumină 
adevărate raze de credință şi jertfă, 
care să ne întărească în vremurile 
prin care trecem. Se cuvine să scoa- 
tem şi noi lumina de sub obroc şi 
măcar o dată pe an, în ziua adormi- 
rii lor, să ne umplem inima de fru- 
museţea oamenilor lui Dumnezeu. 
Azi vă propunem să-l descoperim 
împreună pe preotul loan Coliţă din 
Cetatea — DoJ. 


Născut într-o familie de ţărani din 
Oltenia, loan va dori mai mult în 
viaţă, căci şi Dumnezeu pusese mai 
mulţi talanţi în desaga sa. De mic 
avea aplecare deosebită spre carte şi 
un drag de a cânta la biserică, ui- 
mind pe toţi cu vocea sa puternică şi 
frumoasă. 


Deşi fără prea multe avuţii, părinţii s 
-au străduit cum au putut să-l ţină la 
școli, iar copilul a dat rod. Anul 1928 
a însemnat pentru el luarea jugului 
preoţiei într-unul din satele doljene. 
In anii care au urmat, a avut un pu- 
ternic ajutor în preoteasa lui dragă, 
Floarea, care i-a dăruit 11 copii, din 
care au trăit 9. 


Preotul Ioan şi-a văzut de ale sale, 
deşi perioada era zbuciumată şi tot 
mai mulţi clerici intrau în politică. 
Pe el nu l-a interesat decât biserica şi 
credincioşii ei. I-a ajutat pe oameni 
cum a putut, dar mai ales i-a învăţat 
să iubească cititul, punându-le me- 
reu la dispoziţie cărţi din bogata sa 
bibliotecă. S-a implicat şi în deschi- 
derea unui gimnaziu în comună, dar 
şi a căminului cultural. După 1945 i- 


a întărit pe ţărani în greul care venea 
tot mai apăsător pe umerii lor. Ai lui 
îl iubeau şi îl sprijineau în tot ce fă- 
cea. 


Din păcate, aceasta a stârnit invidii. 
Cel care era împreună-slujitor la Al- 
tar a lăsat să intre în inima sa invidia 
şi a ajuns să informeze Securitatea 
despre tot ce făcea părintele. Dosarul 
nu a fost greu de încropit, cu acuzaţii 
care mai de care mai mincinoase. 
Astfel că în 1952, pr. loan Coliţă este 
arestat sub acuzaţia de implicare în 
Mişcarea legionară. A urmat ancheta 
cu groaznicele ei suplicii: bătăi la 
tălpi cu funia udă, smulgerea unghii- 
lor şi a dinţilor cu cleştele de cuie, 
arderea cu fierul roşu, atârnarea cu 
capul în jos. Toate pentru a recu- 
noaște ceva ce nu făcuse... 


Nu s-a putut dovedi nimic, însă ela 
fost condamnat la minimul de închi- 
soare care se dădea pentru „nimic”: 
5 ani. A fost mutat în acest timp de la 
Craiova, la temniţele din Galaţi, Jila- 
va şi Lugoj. Ca o culme a cinismului 
specific regimului comunist, în acest 
timp preoteasa Floarea a primit Or- 
dinul „Gloria Maternă”, clasa I, sem- 
nat de Dr. Petru Groza, pentru că a 
născut şi a crescut nouă copii, deşi în 
perioada detenţiei preotului loan, 
familia fusese deposedată de toate 
bunurile din casă, iar copiii se hră- 
neau cu spice adunate de pe câmp şi 
dormeau pe scânduri. 


lată ce scria fiicei mai mari din în- 
chisoare: 


„Credinţa în Dumnezeu, nădejdea în 
ajutorul Lui şi dragostea creştină 
au fost însuşirile morale, puterile 
spirituale care mi-au susținut viața, 


mi-au întărit inima şi m-au oțelit în 
răbdare, mi-au luminat conștiința, 
mi-au împodobit sufletul cu duhul 
curăției, al gândului smerit şi al 
faptei creştine... Păstraţi voi, copiii 
mei, pe cele bune din viața mea şi 
folosiți-le: cinstea, respectul, mun- 
ca, dragostea mea pentru voi, con- 
ştiinciozitatea, lipsa de ură şi vrăj- 
măşie împotriva nimănui.” 


După 5 ani, preotul Ioan s-a întors 
acasă cu TBC osos. Au urmat şica- 
nări, răutăţi şi greutăţi făcute de co- 
munişti, dar la toate, el a răspuns 
mereu doar cu rugăciune pen- 
tru vrăjmaşi. Îşi uimea consăte- 
nii pentru că, de fiecare dată, 
încerca să găsească opresorilor 
săi justificare şi mai ales nu pu- 
tea să-i urască, pomenindu-i 
ori de câte ori era nevoie. 


În 1959, împreună cu noul val de 
arestaţi este luat şi preotul Ioan de 
lângă familia sa, cu noi acuze minci- 
noase. De această dată, cei 5 ani pri- 
miţi ca pedeapsă vor trebui executaţi 
în Deltă, unde va fi dus la lagărul de 
muncă de la Ostrov. Acolo a avut 
acelaşi comportament exemplar: 
rugăciuni fierbinţi și repetate şi ier- 
tarea  torționarilor. Deoarece era 
foarte bolnav, nu reuşea să-şi facă 
norma, fiind astfel bătut mereu, pâ- 
nă într-o zi, când a fost călcat în pici- 
oare, lovit cu cizmele în cap, aşa în- 
cât, la scurtă vreme, în ziua de 26 
octombrie 1959, a murit la infirme- 
rie. Au rămas acasă aşteptându-l, 
preoteasa şi 9 copii, din care 6 mi- 
nori... 


Să-l pomenim în rugăciuni şi să-l 
rugăm să ne întărească prin mijlo- 
cirile sale! 





PREA TÂRZIU! 

NICIODATA NU E 


Sf. Cuvios AVRAMIE și 


nepoata sa, MARIA 
(t20 octombrie ) 


(iviosă Avramie s-a născut în 


regiunea Edessei, la sfârşitul secolu- 
lui al III-lea. Părinţii săi de bun 
neam şi credincioşi nu au mai avut 
alţi fii şi, cu toate că preţuiau evlavia 
cuviosului, l-au căsătorit împotriva 
voinţei sale. Însă, în timp ce stătea 
în cămara de nuntă, harul a strălu- 
cit în inima sa ca o lumină și cutre- 
murându-se, tânărul Avramie şi-a 
părăsit îndată soţia, retrăgându-se 
într-un loc singuratic, unde a rămas 
vreme de şapte zile în post aspru şi 
rugăciune. Părinţii săi, înțelegând că 
Dumnezeu l-a ales pentru partea cea 
bună, l-au lăsat să-şi continue urcu- 
șul spre cer. Cuviosul s-a încuiat într 
-o chilie, lăsând numai o fereastră 
mică prin care primea puţină hrană, 
doar pentru nevoile firii. Avramie a 
înflorit în taină vreme de zece de 
ani, luminând pe cei din jur său prin 
strălucirea virtuţilor şi sprijinind 
lumea cu rugăciunile sale. 


În vremea aceea, un sat din apropie- 
rea Edessei era locuit de închinători 
la idoli şi toate încercările episcopu- 
lui local de a-i aduce la credinţă s-au 
dovedit neroditoare. Luminat de 
Duhul Sfânt, episcopul, însoţit de 
cler, a mers la Avramie şi i-a cerut să 
primească Taina Hirotoniei ca, ve- 
nind în cetate, să predice cuvântul 
Evangheliei. După multe rugăminţi 
și ameninţări, pentru a nu cădea în 
păcatul neascultării, Cuviosul, cu 
lacrimi în ochi, a acceptat să-și pără- 
sească chilia și să-şi asume această 
sarcină. Vreme de trei ani, a îndurat 
loviturile, batjocoririle şi disprețul 
din partea localnicilor împietriţi la 
inimă, însă fără a-şi abandona efor- 
turile şi rugăciunile pentru mântui- 
rea lor, a reușit în cele din urmă să 
aducă la credinţa ortodoxă mai mult 
de o mie de locuitori, care au primit 
Sfântul Botez. Cuviosul Avramie a 
mai rămas un an de zile în acea ceta- 
te, semănând sămânţa Evangheliei, 
iar apoi, aprins încă de dorinţa isihi- 
ei, a părăsit în ascuns slava şi grijile 
acestei lumi. Întors în chilia sa, Cu- 


a] 


viosul a îndurat războiul fără milă și 
atacurile demonilor, pe care le-a 
biruit prin puterea lui Dumnezeu. 


Pentru că fratele după trup al Cuvio- 
sului Avramie murise, lăsând singu- 
ră în lume pe fiica lui, Maria, în vâr- 
stă de șapte ani, Avramie a luat-o în 
grija sa şi, ducând-o într-o chilie 
mică, a lăsat-o să înflorească ca o 
floare a deşertului, prin rugăciunile 
și convorbirea ei cu Dumnezeu, dân- 
du-i sfaturile necesare printr-o mică 
ferestruică, ce despărţea chiliile lor. 
Tânăra fată a ajuns astfel la vârsta 
de douăzeci de ani, sporind în tot 
lucrul cel bun şi plăcut lui Dumne- 
zeu. Într-o zi însă, a căzut în păcate 
cu un monah desfrânat, care adese- 
ori venea să-l viziteze pe Cuvios. Şi 
în loc să facă pocăință, Maria, dim- 
potrivă, a căzut în cea mai adâncă 
deznădejde. Diavolul a convins-o că 
Dumnezeu nu va putea niciodată să 
Se milostivească de ea, pentru că şi- 
a necinstit fecioria și schima înge- 
rească. Plină de durere, Maria a 
mers în cetatea vecină, unde s-a de- 
dat  desfrânării, alunecând astfel 
zilnic, vreme de doi ani, și mai 
adânc în abisul păcatului, în timp ce 
Avramie înălța neîncetat rugăciuni 
către Domnul ca să-i descopere un- 
de a plecat nepoata sa. Astfel, de la 
câțiva călători a aflat unde ajunsese 
Maria şi, alegând mântuirea suflete- 
lor, a părăsit îndată chilia, s-a îm- 
brăcat în haine militare şi, adunând 
puţini bani, i-a dat casei de desfrâu, 
unde Maria petrecea, pretinzând că 
doreşte şi el să se bucure de frumu- 
seţea fetei. 


Cuviosul a comandat o cină fastuoa- 

să şi, pentru prima oară după cinci- 
zeci de ani de post aspru, a mâncat 
carne şi a băut vin — retrăgându-se 
apoi într-o odaie cu tânăra fată. Du- 
pă ce a închis uşa, Avramie i-a dez- 
văluit nepoatei cine este, în timp ce 
aceasta, încremenită de uimire şi de 
rușine, cu privirea ţintuită în podea, 
nu îndrăznea nici măcar să-l pri- 
vească. Cuviosul i-a vorbit cu blân- 
deţe, fără să o mustre câtuşi de pu- 
țin şi cu lacrimi în ochi, i-a amintit 
de râvna ei pentru viaţa ascetică, 
încredinţând-o că mila lui Dumne- 
zeu este nemărginită şi că depăşeşte 
orice păcat, singurul păcat de neier- 
tat fiind deznădejdea. Apoi, pentru a 
o încuraja, Cuviosul i-a spus că el 
însuși ia asupra sa povara păcatelor 
ei, Mariei rămânându-i doar să se 
întoarcă la nevoinţă şi rugăciune. 
Amar plângea Maria, auzind cuvin- 
tele Cuviosului. Părăsind îndată via- 
ţa desfrânată, s-a închis din nou în 
chilie, cu atâta râvnă şi lacrimi, încât 
nu a întârziat să primească de la 
Dumnezeu iertarea păcatelor, faţa ei 
arătându-se luminând de har, în 
vremea morţii sale. 


Fericitul Avramie, după ce a petre- 
cut o viaţă plăcută lui Dumnezeu, a 
adormit în pace în vârstă de şapte- 
zeci de ani, după cincizeci de ani 
petrecuţi în viaţa ascetică. Iar cinci 
ani mai târziu după adormirea cuvi- 
osului, s-a odihnit întru Domnul şi 
nepoata sa, Maria. 


Pentru rugăciunile lor, Doamne, 
Iisuse Hristoase, miluieşte-ne pe 
noi! 

VIAŢA RELIGIOASĂ ÎN PANDEMIE 


Ciuma din veacul al XIV-lea a adus 
cu ea un cutremur în sufletul 
oamenilor. Aceasta s-a văzut şi pe 
plan religios. Insă fiecare a ales după 
cum a dorit: unii au văzut în boală 
pedeapsa lui Dumnezeu pentru păca- 
tele lor şi s-au întors cu pocăință; 
alții au dorit să uite de greul încercă- 
rilor prin care treceau, afundându-se 
în mai multe plăceri și patimi decât 
înainte. 


Din păcate, Occidentul a distorsionat 
vederea curată asupra bolii îngăduite 
de Dumnezeu, văzând în ea doar o 
expresie a mâniei Sale. Ca atare, 
icoanele şi tablourile religioase de 
după această perioadă vor vădi 
această imagine a Făcătorului. Nu 
există milă, doar săgeți veninoase 
aruncate din Cer asupra oamenilor 
fără scăpare. Biserica catolică s-a 
desprins astfel şi mai mult de adevă- 
rata credinţă, prilej ca unii dintre 
credincioşii săi să cadă în deznădejde 
sau chiar să nu mai creadă în Dum- 
nezeu. 


Pe de altă parte, puţinele informaţii 
pe care le avem din Răsărit, ne arată 
oameni grăbiţi, la declanșarea epide- 
miei, să caute Biserica, să se spove- 
dească și să se împărtășească, conşti- 
enți că moartea poate veni oricând. 


Preoţii catolici au încercat să-i ajute 
pe oameni atâta timp cât s-a putut, 
dar restricţiile de circulaţie şi cople- 
şitorul număr de bolnavi şi morţi i-a 
împiedicat în cele din urmă să ajun- 
gă în toate casele. Oricum, se pare că 
în Occident, preoţii au dat cea mai 
mare jertfă. Au fost cetăţi şi zone în 
care peste 70 % din slujitorii Altare- 
lor au căzut răpușşi de ciumă. După 
ce a trecut primul val ucigaș, biserici 
și comunităţi întregi s-au văzut lipsi- 
te de păstori, iar doritori nu se mai 
prea găseau. Atunci a apărut o altă 
mare ispită: simonia. Cei care nu 
aveau nicio pregătire teologică, dar 





Lecţia trecutului 





Lumea creştină medievală 


şi PANDEMIILE, (3) 


î! întrezăreau o posibilitate de câştig, 


au început să dea bani ierarhilor 
pentru a cumpăra preoţia. De aici o 
şi mai mare decădere spirituală. 


Din păcate, după domolirea ciumei, 
preoţii catolici au continuat să afişe- 
ze o viaţă de lux, iar scăderea vieţii 
spirituale va sili Roma să generalize- 
ze o altă pată care a acoperit obrazul 
bisericii: indulgenţele. Cu moartea 
în ceafă, biserica ierta grăbit de păca- 
te şi în contul unei anumite sume, pe 
toţi cel care cereau aceasta. 


Aşadar, viziunea unui Dumnezeu 
care pedepseşte plin de mânie, nepu- 
tinţa Bisericii catolice de a face faţă 

situației şi abuzurile post-pandemice 
au sădit în sufletul occidentalului o 
neîncredere care va clătina puter- 
nic poziţia Romei. Să ne gândim doar 
la faptul că pe această neîncredere se 
va naşte, un secol şi jumătate mai 
târziu, Reforma care a tăiat trupul 
Bisericii catolice. 


SFINȚII OCROTITORI 


După cum am mai spus, o parte din- 
tre oameni au luat calea pocăinţei, 
înțelegând că boala este un prilej de 
a-şi vedea şi plânge păcatele. Ei au 
avut nevoie de un sprijin nemijlocit 
şi grabnic, astfel că ciuma a scos la 
iveală sfinţi puţin cunoscuţi sau care 


nu erau atât de cinstiţi în Biserica 
catolică, și pe care credincioşii i-au 
luat drept ocrotitori împotriva bolii: 
St. Rochus, Sf. Cristofor şi Sf. Sebas- 
tian au fost cei mai apropiaţi de ini- 
mile catolicilor din sec. XIV. 


În Răsărit, ortodocşii i-au redescope- 
rit ca grabnic ajutători în boli cum- 
plite, pe Sf. Nicolae şi mai ales pe 
Sf. Haralambie, adesea reprezen- 
tant înlănţuind pe diavolul-ciumă cu 
un lanţ greu. La noi, în această peri- 
oadă au fost ridicate mai multe bise- 
rici cu hramul celor doi sfinţi, dova- 
dă că poporul s-a întors spre ei cu 
mare nădejde. 


CONCLUZII 


Ar fi multe de spus şi ar fi de remar- 
cat multe asemănări cu situaţia prin 
care trecem acum. Oamenii, în ma- 
rea lor majoritate, au regretat viaţa 
de dinainte, încercând să revină la 
normalitatea după care tânjeau. Dar 
ei nu mai erau aceeași. Ca atare, nea- 
vând borna credinţei şi a măsurii, a 
urmat o întoarcere cu spatele la 
Dumnezeu şi o divinizare a 
omului şi materiei. Nu ne mai 
miră faptul că atunci se redescoperă 
Antichitatea păgână, iar în cultură 
începe perioada Renaşterii.Pe de altă 
parte, este evidentă schimbarea ori- 
entării vieții, tot mai mult pe orizon- 
tală, căutând pe pământ fericirea, 
prin noile descoperiri şi invenţii care 
au urmat. 


Izolarea și singurătatea, frica şi sus- 
piciunea au fost un flagel al ciumei, 
care a perpetuat şi a dat naştere in- 
dividualismului protestant de mai 
târziu. Oamenii au cedat şi în faţa 
manipulării şi zvonurilor, ajungând 
să li se întărească anumite prejude- 
căți legate de alte categorii sociale 
sau de Biserică. 


O lecţie a trecutului din care am pu- 
tea învăţa multe, căci știm ce l-a 
afectat, care au fost punctele slabe şi 
în ce fel s-a schimbat omul după 
această pandemie. E.G. 





Ce ajutor putem da 
CELOR ADORMIȚI? 





Pentru că săptămâna viitoare sunt 
moşii de toamnă, ne-am gândit că 
ar fi de folos să aflăm cum putem 
să-i ajutăm pe cei adormiți ai 
noştri, atât la soroace, cât şi la po- 
menirile de obşte. lată ce ne-a răs- 
puns PARINTELE ȘTEFAN. 


Omul se poate ajuta în primul rând 
pe el însuși, prin viaţa duhovniceas- 
că pe care o duce în Hristos, prin 
agonisirea harului, prin Sf. Taine şi 
în mod deosebit prin pocăință, spo- 
vedirea păcatelor și împărtăşirea cu 
Trupul şi Sângele Mântuitorului. Iar 
noi îi putem ajuta pe cei dragi ai 
noştri, chiar pe parcursul vieţii lor, 
prin rugăciunile pe care le facem 
pentru ei, îndemnându-i la bine și 
îndemnându-ne pe noi la bine. 


Dacă cei dragi ai noştri au trecut la 
Domnul, iubirea pe care a aşezat 
-o Dumnezeu în inimă şi în Bi- 
serică este mai mare decât 
moartea. Pentru noi, viaţa şi iubi- 
rea nu se termină la groapă, aşa cum 
susțin mişcările sectare — că nu mai 
există nicio legătură cu cei adormiţi 
şi că nu se mai poate face nimic pen- 
tru ei. Ba din contră, dacă Dumne- 
zeu Se numeşte al lui Avraam, Isaac 
şi Iacov, nu este al celor morţi, ci al 
celor vii prin credinţă. Aşadar, Bise- 
rica luptătoare de aici are mult de 
luptat pentru mădularele sale, pen- 
tru sufletele celor adormiţi ai noştri. 


Vorbim în primul rând de pomeniri- 
le care se fac în cadrul Sf. Liturghii. 
Sarindarele (din grecescul sarin- 
dar=40) e un obicei împământenit, 
de mare trebuinţă și ajutor, adică a 
se da spre a fi pomenit cel adormit 
timp de 40 de Liturghii, până se îm- 
plinesc 40 de zile de la adormire, 
când sufletul se înfăţişează înaintea 
Dreptului Judecător, la judecata 
particulară. In această perioadă, 
pentru sufletul celui adormit este de 
mare folos ca cei apropiaţi să parti- 
cipe cât mai des la Sf. Liturghie, dar 
şi să citească din Psaltire cât mai 
mult (chiar să o facă de mai multe 
ori, dacă pot), îndeosebi psalmul 
118. Sunt de asemenea acatistul şi 
canonul pentru cei adormiţi, care se 
pot citi în această perioadă, la sfatul 
și învăţătura preotului duhovnic. 


Alt ajutor este parastasul: la o zile, 
la 40 de zile — care este cel mai im- 
portant, la 6 luni, la 1 an şi apoi pe 
rând până la 7 ani. Cei care doresc, 
pot continua pomenirea anuală la 
parastas şi peste cei 7 ani de la ador- 
mire. Dar îi vom pomeni pe ai noştri 
mereu, la Liturghie şi în rugăciunile 
particulare, la Psaltire. Referitor la 
prinoasele care se aduc atunci — nu 
scrie nicăieri că acestea trebuie să fie 
neapărat colivă, paoşi, vin sau altele. 
Poate să se facă parastas şi fără ni- 
ciun fel de prinos. Într-adevăr, coli- 
va a fost descoperită de Sf. Teodor 
Tiron în timpul împăratului apostat 
Iulian, care i-a învăţat pe creştini ce 
înseamnă. De atunci se foloseşte şi 
la cei adormiţi, ca semn al Învierii, 
căci, fiind alcătuită din grâu, care 
dacă moare, aduce roadă. Coliva se 
foloseşte mai mult în celelalte părți 
ale ţării, nu atât în Ardeal, fiind un 
obicei frumos de recâștigat şi aici, 
dar nu obligatoriu. 


Biserica a rânduit, pe lângă acestea, 
şi pomenirile de obşte pentru cei 
adormiţi. Este vorba de cele care se 
fac în fiecare sâmbătă, şi în primul 
rând în Sâmbetele speciale: a moşi- 
lor de toamnă, de iarnă și de vară. 
Atunci se face în mod deosebit po- 
menirea celor plecaţi în dreapta cre- 
dinţă, cu participarea mare a credin- 
cioşilor. În Ardeal există şi obiceiul 
pomenirii de 1 noiembrie — „ziua 
morţilor”. Acesta este preluat de la 
germani şi maghiari, cu care am 
convieţuit, fiind un obicei al Bisericii 
apusene (atunci ei îi pomenesc pe 
toţi sfinţii şi pe cei care au adormit 
în nădejdea Invierii). Nu este nicio 
greşeală ca un credincios ortodox să 
facă şi atunci pomenirea celor ador- 
miţi, în rânduiala ortodoxă. Oricum, 
şi noi avem Paştele blajinilor 
(Duminica Tomii) sau Sâmbăta lui 
Lazăr (în funcţie de zonă), când se 
face pomenirea deosebită a celor 
adormiţi. 


De asemenea, se pot face foarte mult 
fapte bune: arătând ajutor, milos- 
tenie (hrană, îmbrăcăminte, adă- 
post), îngăduinţă, răbdare faţă de 
ceilalți, le putem pune în numele 
celor adormiţi. 








Cei care au plecat de aici atei, agnos- 
tici sau nu în dreapta credinţă, 
rupţi de Biserică, inclusiv cei sin- 
ucigaşi, nu pot fi pomeniţi la Sf. Li- 
turghii şi slujbe de pomenire. Cei 
care nu au retractat credinţa, dar 
nici nu au practicat-o, mai pot fi po- 
meniţi, dar ca nepracticanţi sau scri- 
ind după cei practicanți: „cu tot nea- 
mul lor cel adormit”. Cei dragi ai lor 
pot să facă pentru toţi aceștia fapte 
bune. Iar Dumnezeu va şti cum să le 
miluiască sufletele, căci nu are pe 
nimeni de pierdut. Sf. Macarie cel 
Mare spune că, trecând prin pustie, 
a văzut o tigvă de om şi lovind-o, i-a 
vorbit tigva, zicând că e un preot 
idolatru care se chinuie în iad. Iar 
sfântul l-a întrebat dacă nu are ni- 
ciodată nicio mângâiere. Atunci ace- 
la i-a spus: Ba da! Când tu te rogi 
pentru noi. Deci este mângâiere şi 
pentru aceştia. 


Legat de problema viselor în care 
apar cei adormiţi ai noştri, cine do- 
reşte sau cere acest lucru, trebuie să 
aibă o măsură înaltă a smereniei şi 
rugăciunii, a curăţiei vieţii şi a în- 
drăznirii înaintea lui Dumnezeu. 
Acest lucru nu este de folos celor 
care nu le au şi recomand să nu se 
facă astfel de cereri lui Dumnezeu. 
Cel viclean poate uşor să intre pe fir 
cu tot felul de năluciri mincinoase, 
să te arunce în tot felul de păreri şi 
idei greşite. 


Ceea ce contează pentru cei ador- 
miți e să fim cu nădejde la Dumne- 
Zeu şi cu inima curată şi să ne ru- 
găm pentru el. 


